  Майя Бывальцева Пермь но Ижкар валче ужан сярысь тупанкыл юнматӥзы Удмуртиын. Пермьысь делегация но отысь Кар Думалэн тӧроез Игорь Сапко Ижкаре кык нуналлы лыктӥзы, ивортэ «Удмуртия» агентстволэн корреспондентэз. «Ми кык каръёс куспын кемаласен кылдэм кусыпъёсты кагаз вылын юнматӥмы. Ми коня ке ӵектосъёс пумысен кенешимы ни, соос пӧлын лэсьтӥськон удыс, Перме сиён-юонъёсты ваён, вераськимы мерлыко кусыпъёсты азинтон сярысь. Пермьын быдэсъяськись куд-ог ӵектосъёсты ми Ижкарын но возьматыны тыршомы», — вераз Сапко. Пермьысь но Ижкарысь думаослэн депутатъёссы карез умоятон, коньдон, мерлыко политика ужпумъёсты рос-прос эскерыны малпало. Ижкар думалэн кивалтӥсез Олег Гарин верамъя, Ижкар Пермьысь жилищно-коммунальной возёсъя сӧзнэтэз радъянэн тунсыкъяське — отын дыкужым сётӥсь кык бадӟым огазеяськонъёс ужало. Нош Ижкар транспорт удыслэсь ужамзэ возьматоз. «Мер транспорт ужан ласянь Ижкар кунын одӥгез устоез лыдъяське, «ИжГЭТ» но «ИПОПАТ» выллем муниципал предприятиос тросэзлэн быризы. Пермьысь электротранспорт 17 процент палазэ гинэ пассажиръёсты нуллэ, милям — 55 процентсэ», — вераз Гарин. 2-тӥ инвожое делегатъёс Ижкарысь учкымон интыосы вуылӥзы, 3-тӥ инвожое депутатъёс секциосын ужало, отын пӧртэм удысъёсъя нимаз ужпумъёсты эскеро.  